ಮನಮುಟ್ಟುವ ಬೈರಾಗಿ ಪಯಣ ಚಿತ್ರ ವಿಮರ್ಶೆರೇಟಿಂಗ್ : 45 ರೇಟಿಂಗ್ : 45 ಚಿತ್ರ : ಬೈರಾಗಿ ನಿರ್ದೇಶಕ : ವಿಜಯ್ ಮಿಲ್ಟನ್ ನಿರ್ಮಾಪಕ : ಕೃಷ್ಣ ಸಾರ್ಥಕ್ ಸಂಗೀತ : ಅನೂಪ್ ಸೀಳಿನ್ ತಾರಾಗಣ : ಶಿವರಾಜ್ಕುಮಾರ್, ಧನಂಜಯ, ಪೃಥ್ವಿ ಅಂಬಾರ್, ಶಶಿಕುಮಾರ್, ಅಂಜಲಿ , ಯಶಾ ಶಿವಕುಮಾರ್, ಶರತ್ ಲೋಹಿತಾಶ್ವ ಹಾಗೂ ಮುಂತಾದವರು. ಜೀವನದಲ್ಲಿ ಪ್ರತಿಯೊಬ್ಬರಿಗೂ ಒಂದೊಂದು ರೀತಿಯ ಬದುಕು. ಸಮಾಜದಲ್ಲಿ ನಿತ್ಯ ಎದುರಾಗಿರುವ ಹಲವಾರು ಸಮಸ್ಯೆಗಳು, ರಾಜಕೀಯದ ತಂತ್ರ, ಕುತಂತ್ರ , ಅಸಹಾಯಕ ಹೆಣ್ಣುಮಕ್ಕಳ ಬದುಕಿನ ಸೂಕ್ಷ್ಮ ವಿಚಾರವಾಕ್ಕೆ ಕನ್ನಡಿಯಂತೆ ತೆರೆದಿಡುವ ಮೂಲಕ ಮಾಸ್ ಅಂಶಗಳೊಂದಿಗೆ ಸಂದೇಶ ಸಾರುವ ಚಿತ್ರವಾಗಿ ಹೊರ ಬಂದಿರುವ ಚಿತ್ರವೇ ಬೈರಾಗಿ. ಚಿತ್ರದ ಕಥಾಹಂದರ ತೆರೆದುಕೊಳ್ಳುವುದು ಅದ್ದೂರಿ ಜಾತ್ರಾ ಸಂಭ್ರಮದೊಂದಿಗೆ ಆ ಹಾದಿಯಲ್ಲಿ ಹುಲಿವೇಷದ ಜೀವನವೇ ಬದುಕೆಂದು ನಂಬಿರುವ ನಾಯಕ ಹುಲಿ ಶಿವಪ್ಪ ಶಿವರಾಜ್ ಕುಮಾರ್ ಭರ್ಜರಿಯಾಗಿ ಹುಲಿ ಕುಣಿತದೊಂದಿಗೆ ಪ್ರವೇಶ ಮಾಡುತ್ತಾ ತನ್ನ ಚಿಕ್ಕಪ್ಪನೊಂದಿಗೆ ಭರ್ಜರಿ ಹೆಜ್ಜೆಯನ್ನು ಹಾಕುತ್ತಾನೆ. ಪುಡಿ ರೌಡಿಗಳ ಅಟ್ಟಹಾಸಕ್ಕೆ ಬೈರಾಗಿ ಭರ್ಜರಿ ಬೇಟೆಯನ್ನು ಮಾಡುತ್ತಾನೆ. ಮುಂದೆ ಪೋಲಿಸ್ ಸ್ಟೇಷನ್ ಹತ್ತುವ ಶಿವಪ್ಪ ಕೋರ್ಟ್ ಆವರಣವನ್ನು ತಲುಪಿ ಜೈಲಿಗೆ ಸೇರುತ್ತಾನೆ. ಮುಂದೆ ಅಲ್ಲಿಂದ ಕಥೆಗೆ ಮತ್ತೊಂದು ತಿರುವು ಪಡೆದುಕೊಳ್ಳುತ್ತದೆ. ಪೊಲೀಸ್ ಇನ್ಸ್ ಪೆಕ್ಟರ್ ಶಶಿಕುಮಾರ್ಜತೆಗೆ ಕರಾವಳಿ ಪ್ರದೇಶಕ್ಕೆ ಬರುವ ಶಿವಪ್ಪ ಇನ್ಸ್ ಪೆಕ್ಟರ್ ಮನೆ, ಕಚೇರಿಯ ಕೆಲಸದ ಜೊತೆಗೆ ನಿಲ್ಲುತ್ತಾನೆ. ಪೋಲಿಸ್ ಸ್ಟೇಷನ್ ನ ಉಸ್ತುವಾರಿ ಎಂಬಂತೆ ತುಂಟಾಟ, ತರಲೆ ಮಾಡಿಕೊಂಡು ಓಡಾಡುವ ಮತ್ತೊಬ್ಬ ನಟ ಪೃಥ್ವಿ ಅಂಬರ್ ಶಿವಪ್ಪನ ಪರಿಚಯ ಅವನಿಗೆ ಆನೆಬಲ ಬಂದಂತಾಗುತ್ತದೆ. ಇದರ ನಡುವೆ ಪ್ರೇಮಾಂಕುರದ ಪ್ರಯಾಣವು ತೆರೆದುಕೊಳ್ಳುತ್ತದೆ. ಮತ್ತೊಂದು ಕಡೆಯಲ್ಲಿ ಕರಾವಳಿಯ ಜನನಾಯಕನಾಗಿ ಜನರ ಸೇವೆ ಮಾಡುವ ಕರ್ಣಧನಂಜಯ ಊರಿಗೆ ಸಹಕಾರಿಯಾಗುತ್ತಾ ತನ್ನೂರಿನ ಹೆಣ್ಣುಮಕ್ಕಳನ್ನ ಚುಡಾಯಿಸಿದರೆ ಅವರನ್ನ ದಂಡಿಸಿ ಎಲ್ಲರಿಗೂ ಪ್ರೀತಿಪಾತ್ರನಾಗಿರಿತ್ತಾನೆ. ಇದರ ನಡುವೆ ಶಿವಪ್ಪನಿಗೆ ವೈಫೈ ಮೂಲಕ ಅಂಜಲಿ ಗೆಳತಿಯ ಸ್ನೇಹ ಪ್ರೀತಿಗೂ ತಿರುಗುತ್ತದೆ. ಇಲ್ಲೊಂದಿಷ್ಟು ಏರಿಳಿತ, ನೋವಿನ ಕತೆ . ಪ್ರೀತಿಯ ಸಿಂಚನ ಎಲ್ಲವೂ ಸೇಳೆಯುತ್ತದೆ. ಊರಿಗೆ ಕರ್ಣನ ಸೇವೆ, ಸಹಕಾರದ ನಡುವೆ ಅಚಾನಕ್ಕಾಗಿ ಮಂತ್ರಿ ಊರಿಗೆ ಬರುವ ಸಮಯ ಒದಗಿ ಬರುತ್ತದೆ. ಮುಂದೆ ಒಂದಷ್ಟು ಎಡವಟ್ಟು , ಸಮಸ್ಯೆ ದಿಂದ ಇಡೀ ಚಿತ್ರದ ಓಟಕ್ಕೆ ಸೂಕ್ಷ್ಮ ತಿರುವು ಪಡೆದುಕೊಳ್ಳುತ್ತದೆ. ಇದರಿಂದ ಶಿವಪ್ಪ ಹಾಗೂ ಕರ್ಣ ನಡುವೆ ಕಾಳಗ ಎದುರಾಗುತ್ತದೆ. ಅದು ಯಾಕೆ..? ನಡೆದಿದ್ದು ಏನು..?ಕ್ಲೈಮ್ಯಾಕ್ಸ್ ಏನಾಗುತ್ತೆ. ಶಿವಪ್ಪ ಹೇಳುವ ವಿಚಾರ ಏನು. ಈ ಎಲ್ಲ ಸೂಕ್ಷ್ಮ ವಿಚಾರವನ್ನು ತಿಳಿಯಬೇಕಾದರೆ ಎಲ್ಲರು ಚಿತ್ರಮಂದಿರಕ್ಕೆ ಹೋಗಿ ಬೈರಾಗಿ ಯನ್ನು ನೋಡಬೇಕು. ಇಡೀ ಚಿತ್ರವನ್ನು ನಟ ಶಿವರಾಜ್ ಕುಮಾರ್ ಆವರಿಸಿಕೊಂಡಿದ್ದಾರೆ ಎನ್ನಬಹುದು. ಭರ್ಜರಿ ಎಂಟ್ರಿ ಕೊಡುವ ಬೈರಾಗಿ ಶಿವಣ್ಣ ಈ ವಯಸ್ಸಿನಲ್ಲಿ ಹುಲಿ ವೇಷದ ಹೆಜ್ಜೆ ಹಾಕುತ್ತಾ ಭರ್ಜರಿ ಫೈಟ್ ಮೂಲಕ ಆರ್ಭಟಿಸಿದ್ದಾರೆ. ಸ್ನೇಹ, ಪ್ರೀತಿ ಎಷ್ಟು ಮುಖ್ಯವೋ. ಪ್ರತಿಯೊಬ್ಬರ ಜೀವನಕ್ಕೂ ಬೆಲೆ ಕೊಡುವುದು ಅಷ್ಟೇ ಮುಖ್ಯ ಎಂಬ ವಿಚಾರದೊಂದಿಗೆ ಹೆಣ್ಣುಮಕ್ಕಳನ್ನು ಗೌರವಿಸಿ, ರಕ್ಷಿಸುವುದು ಪ್ರತಿಯೊಬ್ಬರ ಕರ್ತವ್ಯ ಎಂಬ ಸಂದೇಶವನ್ನು ಹೇಳಿರುವ ರೀತಿ ಇಡೀ ಚಿತ್ರದ ಕೇಂದ್ರ ಬಿಂದುವಾಗಿ ಗಮನ ಸೆಳೆಯುತ್ತದೆ. ಹುಲಿ ಶಿವಪ್ಪನ ಪಾತ್ರವನ್ನು ಶಿವಣ್ಣ ಜೀವಿಸಿದ್ದು, ಕೆಲ ದೃಶ್ಯಗಳಲ್ಲಿ ಮುಗ್ಧನಾಗಿ ಕಾಣುವ ಶಿವಪ್ಪ ಮರುಕ್ಷಣವೇ ವ್ಯಾಘ್ರನಾಗಿ ಬದಲಾಗುತ್ತಾರೆ. ಇಡೀ ಚಿತ್ರದಲ್ಲಿ ಮಚ್ಚು, ಲಾಂಗ್ ಹಿಡಿಯದೆ ಹುಲಿಯಂತೆ ಜಿಗಿದು ದುಷ್ಟರನ್ನು ಸದೆಬಡಿದು, ಮನಮಿಡಿಯುವ ದೃಶ್ಯಗಳ ಮೂಲಕ ಎಲ್ಲರ ಗಮನವನ್ನು ಸೆಳೆಯುತ್ತಾರೆ. ಖಡಕ್ ಫೈಟ್ ಮೂಲಕ ಕರ್ಣನಾಗಿ ಧನಂಜಯ ಅವರು ಗಮನ ಸೆಳೆಯುತ್ತಾರೆ. ಅವರ ಪಾತ್ರಕ್ಕೆ ಒಂದು ಗತ್ತು ಅದಕ್ಕೆ ಜೀವತುಂಬಿ ನಟಿಸಿದ್ದಾರೆ. ಇನ್ನು ಮಂಗಳೂರು ಭಾಷೆ ಹುಡುಗನಾಗಿ ಪೃಥ್ವಿ ಅಂಬಾರ್ ಬಹಳ ನೈಜವಾಗಿ ಎಲ್ಲಾ ಕಲಾವಿದರೊಂದಿಗೆ ಲೀಲಾಜಾಲವಾಗಿ ನಟಿಸಿದ್ದಾರೆ. ಇನ್ನೂ ಇನ್ಸ್ ಪೆಕ್ಟರ್ ಪಾತ್ರದಲ್ಲಿ ನಟ ಶಶಿಕುಮಾರ್, ವಿನೋದ್ ಆಳ್ವ ಕೂಡ ಉತಮವಾಗಿ ನಟಿಸಿದ್ದಾರೆ. ಇನ್ನು ನಾಯಕಿಯಾಗಿ ಅಂಜಲಿ ಗಮನ ಸೆಳೆಯುತ್ತಾರೆ. ಅದೇ ರೀತಿ ನಟಿ ಯಶ ಶಿವಕುಮಾರ್, ಮತ್ತೊಂದು ಪ್ರಮುಖ ಬಾಲ ಪ್ರತಿಭೆ, ರಾಜಕಾರಣಿಯಾಗಿ ಶರತ್ ಲೋಹಿತಾಶ್ವ ಸೇರಿದಂತೆ ಹಲವಾರು ಪ್ರತಿಭೆಗಳು ಚಿತ್ರಕ್ಕೆ ಜೀವ ತುಂಬಿ ನಟಿಸಿದ್ದಾರೆ. ಇನ್ನು ನಿರ್ದೇಶಕ ವಿಜಯ್ ಮಿಲ್ಟನ್ ತಮಿಳಿನಲ್ಲಿ ಈ ಚಿತ್ರವನ್ನು ಕನ್ನಡದ ನೇಟಿವಿಟಿಗೆ ಒಂದಷ್ಟು ಬದಲಾವಣೆ ಮಾಡಿಕೊಂಡು ತಂದಿದ್ದಾರೆ. ಈ ಚಿತ್ರದ ಕಥೆಯೇ ಜೀವಾಳ. ಜಾಗೃತಿ ಮೂಡಿಸಿ ವಿಚಾರವನ್ನು ಬಹಳ ಸೂಕ್ಷ್ಮವಾಗಿ ಹೇಳುವ ಪ್ರಯತ್ನ ಮಾಡಿದ್ದು, ಚಿತ್ರದ ಮೊದಲ ಭಾಗ ಬಹಳ ನಿಧಾನಗತಿಯಲ್ಲಿ ಸಾಗಿದೆ ಅನ್ನಿಸುತ್ತದೆ. ಒಂದಷ್ಟು ವೇಷಭೂಷಣ ನಮ್ಮ ನೇಟಿವಿಟಿಗೆ ಒಪ್ಪಿಕೊಳ್ಳುವುದು ಕಷ್ಟವೆನಿಸುತ್ತದೆ. ಕರಾವಳಿ ಭಾಗದಲ್ಲಿ ಸಾಗಿದರು ಭಾಷೆಯ ಸೊಗಡು ಸುಳಿಯುವುದಿಲ್ಲ. ಉಳಿದಂತೆ ನಿರ್ದೇಶಕರು ಬಹಳ ಶ್ರಮವಹಿಸಿ ಸ್ತ್ರೀ ಶೋಷಣೆ, ಅತ್ಯಾಚಾರದಂತಹ ನೀಚ ಕೃತ್ಯದ ವಿರುದ್ಧ ಸಮರ ಸಾರುವ ಅಂಶವನ್ನು ಪ್ರೇಕ್ಷಕರ ಮುಂದೆ ತಂದಿರುವ ರೀತಿ ಮೆಚ್ಚುವಂಥದು. ಇಂತಹ ಒಂದು ವಿಭಿನ್ನ ಚಿತ್ರವನ್ನು ಪ್ರೇಕ್ಷಕರ ಮುಂದೆ ತರಬೇಕೆಂದು ಮುಂದಾದ ನಿರ್ಮಾಪಕ ಕೃಷ್ಣ ಸಾರ್ಥಕ್ ರವರ ನಿಲುವನ್ನು ಕೂಡ ಒಪ್ಪುವಂತದ್ದು.ನಿರ್ದೇಶಕರೇ ಈ ಚಿತ್ರದ ಛಾಯಾಗ್ರಾಹಕರಾಗಿದ್ದು ಕ್ಯಾಮೆರಾ ಕೈಚಳಕ ಉತ್ತಮವಾಗಿ ಮೂಡಿಬಂದಿದೆ. ಅದೇ ರೀತಿ ಸಾಹಸ ದೃಶ್ಯಗಳ ಕೂಡ ಭರ್ಜರಿಯಾಗಿದೆ. ಇನ್ನೂ ಅನೂಪ್ ಸೀಳಿನ್ ಸಂಗೀತ ಹಾಗೂ ಹಿನ್ನೆಲೆ ಸಂಗೀತ ಕೂಡ ಗಮನ ಸೆಳೆಯುತ್ತದೆ. ಒಟ್ಟಾರೆ ಸಂದೇಶ ನೀಡುವ ಚಿತ್ರವಾಗಿ ಮಾಸ್ ಅಂಶಗಳೊಂದಿಗೆ ಮತ್ತೆ ಶಿವಣ್ಣ ಹಾಗೂ ಧನಂಜಯ್ ಕಾಂಬಿನೇಷನ್ ನಲ್ಲಿ ಮೂಡಿಬಂದಿರುವ ಬೈರಾಗಿ ಚಿತ್ರವನ್ನ ಎಲ್ಲರೂ ನೋಡಬಹುದು.